परंपरागत खेती छोड़कर औषधीय पौधों से कमाएं लाभ : उपनिदेशक
कैथल| नेशनलआयुष मिशन के तहत जिला उद्यान विभाग की तरफ से औषधीय पौधों की खेती को बढ़ावा दिया जा रहा है। जिला के गांव सोंगरी में नसीब सिंह किसान के खेतों में एक दिवसीय प्रशिक्षण शिविर का आयोजन किया गया। इस शिविर की अध्यक्षता उद्यान विभाग रोहतक के उपनिदेशक डॉ. जोगिंद्र सिंह ने किया। उन्होंने बताया कि किसान आंवला तुलसी की खेती को बढ़ावा दें। परंपरागत खेती को छोड़कर इन औषधीय पौधों से ज्यादा लाभ होगा। जिला उद्यान अधिकारी डॉ. जगफूल सिंह ने उद्यान विभाग की तरफ से चलाई जा रही स्कीमों फल, फूल, सब्जी, मशरूम उत्पादन, मधुमक्खी पालन के व्यवसाय पर विभाग द्वारा दिए जा रहे अनुदान के बारे में बताया। औषधीय पौधों के विशेषज्ञ मुकेश सोनी ने ग्वार पाठे की खेती के बारे में तकनीकी जानकारी दी। पिल्लूखेड़ा से आए किसान राजपाल ने औषधीय पौधे तुलसी, स्टीविया के बारे में किसानों को जानकारी दी। उद्यान विकास अधिकारी प्रमोद कुमार ने किसानों को खेती में सूक्षम सिंचाई अपनाने पर जोर दिया।
hin_Deva hin_Deva